CELEX: 62012CN0263
Language: fi
Date: 2012-05-25 00:00:00
Title: Asia C-263/12: Kanne 25.5.2012 — Euroopan komissio v. Helleenien tasavalta

21.7.2012   
            
            
               FI
            
            
               Euroopan unionin virallinen lehti
            
            
               C 217/13
            
         Kanne 25.5.2012 — Euroopan komissio v. Helleenien tasavalta
   (Asia C-263/12)
   2012/C 217/30
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: M. Patakia ja B. Stromsky)
   
      Vastaaja: Helleenien tasavalta
   
      Vaatimukset
   
   
               —
            
            
               On todettava, ettei Helleenien tasavalta ole noudattanut 23.2.2011 tehdyn komission päätöksen (tiedoksiannettu numerolla K(2011) 1006) 2, 3 ja 4 artiklan ja Euroopan unionin toiminnasta tehdyn sopimuksen mukaisia velvoitteitaan, koska se ei asetetussa määräajassa ole toteuttanut kyseisen päätöksen 1 artiklan mukaisia kaikkia tarvittavia toimenpiteitä periäkseen takaisin tuen C 48/08 (ex NN 61/08), jonka Kreikka on myöntänyt Ellinikós Chrysós SA:lle ja joka on todettu sääntöjenvastaiseksi ja yhteismarkkinoille soveltumattomaksi, ja koska se on joka tapauksessa jättänyt asianmukaisesti ilmoittamatta komissiolle ne toimenpiteet, jotka se on toteuttanut kyseistä artiklaa noudattaakseen
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1)
            
            
               Komissio päätti 23.2.2011, että 15,34 miljoonan euron suuruinen valtiontuki, jonka Kreikka oli SEUT 108 artiklan 3 kohdan vastaisesti myöntänyt Ellinikós Chrysós SA:lle myymällä omaisuutta ja maa-alueita niiden todellisen arvon alittavalla hinnalla ja jättämällä kantamatta maksut, joilla pyritään työllisyyden ja ympäristön suojeluun sekä kannustamaan Cassandran kaivosten mahdollisia ostajia, ei sovellu yhteismarkkinoille. (1) Komissio vaati kyseisessä päätöksessä, että Helleenien tasavalta perisi edellä mainitun tuen takaisin korkoineen. Helleenien tasavallalla oli sen perusteella myös velvollisuus ilmoittaa komissiolle ne toimenpiteet, jotka se toteuttaisi pannakseen kyseisen päätöksen täytäntöön.
            
         
               2)
            
            
               Helleenien tasavalta on pyytänyt, että kahden kuukauden pituista määräaikaa, jonka kuluessa sen piti tiedot toimittaa, jatkettaisiin, mutta komissio ei ole myöntänyt sille pidennystä, koska pyyntöä ei ole perusteltu.
            
         
               3)
            
            
               Komission 19.5.2011 ja 14.7.2011 päivätyistä virallisista huomautuksista huolimatta Helleenien tasavalta ei ole ilmoittanut komissiolle mitään sen päätöksen täytäntöönpanoa koskevia tietoja asetetun määräajan päättymiseen mennessä.
            
         
               4)
            
            
               Kreikan viranomaiset antoivat 8.5.2012 komissiolle tiedoksi 25.4.2012 päivätyn kirjeensä, jolla ne olivat kehottaneet Ellinikós Chrysós SA:ta palauttamaan kyseisen tuen 30 päivän pituisen määräajan kuluessa. Komissio korostaa kuitenkin, ettei tuossa kirjeessä mainita takaisinperittävää määrää. Merkityksellistä on, että vaikka komissio oli laskenut valtiontuen pääoman kyseisessä päätöksessä, Kreikan viranomaiset eivät ole laskeneet korkojen kokonaismäärää kuten niiden olisi pitänyt, eivätkä ne mainitse niihin kohdistunutta vaatimusta tuolle yhtiölle. Joka tapauksessa Kreikan viranomaiset ovat reagoineet ensimmäistä kertaa vasta 14 kuukauden kuluttua komission päätöksestä, eikä komissio ole tämän jälkeen saanut mitään muita tietoja riidanalaisen valtiontuen takaisinperinnästä.
            
         
      (1)  Kreikan Ellinikós Chrysós SA:lle myöntämästä valtiontuesta C 48/08 (ex NN 61/08) 23.2.2011 tehdyn komission päätöksen 1 artikla.